༈ཀྱཻ།  ཆོས་དབྱིངས་བདེ་ཆེན་འགྱུར་མེད་ངང་ཉིད་ལས།  ། སྣ་ཚོགས་སྐུ་ཡི་རྣམ་འཕྲུལ་ཅིར་ཡང་འཆར།  ། ཆོས་སྐྱོང་དགྲ་ལྷའི་རྒྱལ་པོ་ལྕམ་དྲལ་ལ།  ། རྣམ་གསུམ་དང་བའི་ཡིད་ཀྱིས་ཕྱག་འཚལ་ལོ།  ། མདུན་(༡༢)གྱི་ནམ་མཁར་ཁྲག་ཞག་འཁྲུག་པའི་དབུས།  ། བམ་ཆེན་གསར་རྙིང་བསྣོལ་བའི་གདན་གྱི་ཁར།  ། རབ་མྱོས་ཅེ་སྤྱང་ང་རོ་ཆེར་སྒྲོག་པ།  ། སྲོད་ཀྱི་དུས་སུ་སྟོང་གསུམ་བསྐོར་བའི་སྟེང་།  ། སྐྱེ་འགྲོའི་སྲོག་བདག་ཆེན་པོ་ཕྱག་གཡས་ན།  ། ཟངས་མདོང་དམར་པོ་དགྲ་བོའི་སྙིང་ལ་གཟིར།  ། གཡོན་པ་བཙན་ཞགས་དམར་པོ་བགེགས་ལ་གཡོབ།  ། འོ་དོད་དྲག་པོའི་དགྲ་བགེགས་སྙིང་འགས་པ།  ། སྟོང་གསུམ་སྐད་ཅིག་མྱུལ་བའི་ཚུལ་གྱིས་བཞུགས།  ། མཐའ་སྐོར་བཙན་དང་གནོད་སྦྱིན་མ་མོ་སྲིན།  ། ཉི་ཟེར་རྡུལ་ལ་ཅོ་འདྲིའི་དམག་གི་ཚོགས།  ། རྣལ་འབྱོར་འགལ་རྐྱེན་སེལ་ལ་ཐོགས་མེད་པའི།  ། མཐུ་སྟོབས་གཞལ་བར་དཀའ་བའི་རང་བཞིན་གྱུར།  ། ཁྱོད་ཀྱི་སྐུ་གསུང་ཐུགས་དང་འགལ་བའི་ལས།  ། མི་ཤེས་དབང་གིས་བགྱིས་རྣམས་ཉེར་བཤགས་ཀྱི།  ། ཐུགས་རྗེ་ཆེན་པོས་ལེགས་པར་བཟོད་མཛད་ནས།  ། མཐུན་རྐྱེན་བསམ་དོན་མ་ལུས་ལྷུན་གྱིས་སྒྲུབས།  ། གང་ཞིག་མི་མཇེད་ཞིང་འདིར་གནས་པ་ཡི།  ། བདུད་རྩིའི་བཅུད་ཀུན་རབ་འཁྱིལ་གཏོར་མའི་ཚོགས།  ། སྦྱངས་རྟོགས་སྦར་བྱས་ཨ་མྲ་ཏ་རྒྱ་མཚོ།  ། སྲོག་བདག་དམར་པོ་འཁོར་བཅས་མཉེས་ཕྱིར་འབུལ།  ། ལན་གསུམ།  སྐྱེ་འགྲོ་ཀུན་གྱི་སྲོག་བདག་ཐུ་བོ་ཆེ།  ། ལས་མཁན་ཆེན་པོ་ཁྱེད་ཀྱི་སྐུ་གསུང་ཐུགས།  ། སྐྱོན་བྲལ་ཀུན་ལ་དང་བའི་སེམས་ཉིད་ཀྱིས།  ། ལེགས་པར་ཚུལ་དང་མཐུན་པས་བསྟོད་པར་བགྱི།  ། རྡོ་རྗེ་འཆང་དང་འཇིགས་བྱེད་བེཀྩེ་ཆེ།  ། རྣམས་ཀྱིས་ཇི་ལྟར་སྔོན་ཚེ་བཀའ་བསྒོས་པ།  ། དེ་བཞིན་དུས་ཀྱི་མཐའ་འདིར་རྒྱལ་བའི་བསྟན།  ། སྲུང་ཞིང་སྐྱོང་ལ་མཐུ་སྟོབས་མ་གཡེལ་ཞིག། ཁྱད་པར་གསེར་གླིང་དགེ་འདུན་མི་ནོར་བཅས།  ། གཉེར་དུ་གཏད་ཀྱི་དུས་ཀུན་མ་གཡེལ་བར།  ། སྲུང་ཞིང་སྐྱོབ་ལ་ཆོས་དང་དཔལ་འབྱོར་ཀུན།  ། དབྱར་གྱི་མཚོ་དང་ཡར་ངོའི་ཟླ་བཞིན་མཛོད།  ། དུས་འདི་ནས་བཟུངས་ཚེ་རབས་ཐམས་ཅད་དུ།  ། སྲོག་བདག་དམར་པོ་ཁྱེད་དང་མི་འབྲལ་ཞིང་།  ། ཞེས་སོགས་དཀྱུས་ལྟར་བྱ།  ཞེས་ལས་མཁན་སྲོག་བདག་དམར་པོའི་གསོལ་མཆོད་འདི་ནི་རྟ་ནག་གསེར་གླིང་བ་རྣམས་ཀྱིས་བསྐུལ་བ་ལྟར་༧གཤིན་རྗེའི་གཤེད་ཀྱི་རྣལ་འབྱོར་པ་ཤཱཀྱའི་དགེ་སློང་བློ་བཟང་དཔལ་ལྡན་ཡེ་ཤེས་ཀྱིས་སྦྱར་བའོ། །  ། །